LV Eiropas Savienības Oficiālais Vēstnesis C 473/57

ZIŅOJUMS

par Kopuzņēmuma novatorisku zāļu jomā uzsāktās ierosmes īstenošanai 2015. finanšu gada pārskatiem ar Kopuzņēmuma atbildi

(2016/C 473/07)

SATURS

Punkts Lappuse IEVADS 1.–5. 58 TICAMĪBAS DEKLARĀCIJU PAMATOJOŠĀ INFORMĀCIJA 6. 58 TICAMĪBAS DEKLARĀCIJA 7.–14. 58 Atzinums par pārskatu ticamību 12. 60 Atzinums par pārskatiem pakārtoto darījumu likumību un pareizību 13. 60 KOMENTĀRI PAR BUDŽETA UN FINANŠU PĀRVALDĪBU 15.–21. 60 Pārskatu izklāsts 15. 60 2015. gada budžeta izpilde 16.–17. 60 Kopuzņēmuma IMI daudzgadu budžeta izpilde saskaņā ar Septīto pamatprogrammu 18.–19. 60 Kopuzņēmuma IMI daudzgadu budžeta izpilde saskaņā ar pamatprogrammu “Apvārsnis 2020” 20.–21. 60 CITI JAUTĀJUMI 22.–26. 61 Galvenie kontroles mehānismi un pārraudzības sistēmas 22. 61 Krāpšanas apkarošanas stratēģija 23.–25. 61 Komisijas Iekšējās revīzijas dienests (IRD) 26. 61 IEPRIEKŠĒJO APSVĒRUMU PĒCPĀRBAUDE 27.–28. 61 Uzraudzība un ziņošana par projektu pētījumu rezultātiem 27. 61 Interešu konflikti 28. 62 PIELIKUMS 62

IEVADS

1. Kopuzņēmumu novatorisku zāļu jomā uzsāktās ierosmes īstenošanai (turpmāk tekstā – “kopuzņēmums IMI”), kurš atrodas Briselē, izveidoja 2007. gada decembrī (1) uz desmit gadiem, un tas sāka patstāvīgu darbību 2009. gada 16. novembrī. Padome 2014. gada maijā (2) atsauca sākotnējo regulu un pārsauca kopuzņēmumu par “2. ierosmi inovatīvu zāļu jomā” (kopuzņēmums IMI 2) (3), uzticēja tam jaunus uzdevumus atbilstoši Pētniecības un inovācijas pamatprogrammai “Apvārsnis 2020” (4) un pagarināja Kopuzņēmuma darbības periodu līdz 2024. gada 31. decembrim.

2. Kopuzņēmuma IMI mērķis saskaņā ar Septīto pamatprogrammu (5) ir būtiski uzlabot zāļu izstrādes procesa efektivitāti un lietderīgumu, lai ilgtermiņā farmācijas nozarē ražotu efektīvākas un drošākas novatoriskas zāles. Saskaņā ar programmu “Apvārsnis 2020” kopuzņēmuma IMI2 mērķis ir uzlabot veselības aizsardzību, paātrinot novatorisku zāļu izstrādi un pacientu piekļuvi tām, īpaši jomās, kurās nav apmierinātas medicīniskas vai sabiedrības vajadzības. Šai nolūkā kopuzņēmums veicina sadarbību starp galvenajiem dalībniekiem, kas nodarbojas ar pētījumiem saistībā ar veselības aprūpi, tostarp universitātēm, farmācijas un citu nozaru pārstāvjiem, maziem un vidējiem uzņēmumiem (MVU), pacientu organizācijām un zāļu regulatoriem (6).

3. Kopuzņēmuma dibinātāji ir Eiropas Savienība (ES), kuru pārstāv Eiropas Komisija, un Eiropas Farmācijas uzņēmumu un apvienību federācija (EFPIA). Programmai var pievienoties arī citi locekļi un asociētie partneri.

4. ES maksimālais ieguldījums kopuzņēmumā IMI pētniecības darbībām un administratīviem izdevumiem (7) ir viens miljards EUR, kuru finansē no Septītās pamatprogrammas budžeta. Farmācijas nozari pārstāvošo locekļu iemaksām jābūt tikpat lielām, cik ES ieguldījumam.

5. ES maksimālais finansiālais ieguldījums saskaņā ar pamatprogrammu “Apvārsnis 2020” kopuzņēmuma IMI2 darbībās ir 1 638 miljoni EUR, no tiem ne vairāk kā 1 425 miljoni EUR atbilst farmācijas nozares ieguldījumam un ne vairāk kā 213 miljoni EUR – to uzņēmumu ieguldījumiem, kuri pievienojas kopuzņēmumam IMI2 kā asociētie partneri. Kopuzņēmuma locekļi vienādās daļās sedz administratīvos izdevumus (kas kopuzņēmumam IMI2 nedrīkst pārsniegt 85,2 miljonus EUR).

TICAMĪBAS DEKLARĀCIJU PAMATOJOŠĀ INFORMĀCIJA

6. Palātas izmantotā revīzijas pieeja ietver analītiskas revīzijas procedūras, darījumu pārbaudes Kopuzņēmuma līmenī un pārraudzības un kontroles sistēmu galveno kontroles mehānismu novērtēšanu, tostarp kvalitātes kontroles pārbaudi ex post revīzijās, ko Kopuzņēmums veicis līdzekļu saņēmēju līmenī. To papildina citu revidentu attiecīgā darbā gūtie pierādījumi un vadības apliecinājumu analīze.

TICAMĪBAS DEKLARĀCIJA 7. Saskaņā ar Līguma par Eiropas Savienības darbību (LESD) 287. pantu Palāta revidēja: a) kopuzņēmuma IMI gada pārskatus, kuri ietver finanšu pārskatus (8) un ziņojumus par budžeta izpildi (9) par 2015. gada 31. decembrī slēgto finanšu gadu; un b) šiem pārskatiem pakārtoto darījumu likumību un pareizību. Vadības atbildība 8. Saskaņā ar Komisijas Deleģētās regulas (ES) Nr. 110/2014 (10) 16. un 22. pantu vadība ir atbildīga par Kopuzņēmuma gada pārskatu sagatavošanu un patiesu izklāstu, kā arī par pakārtoto darījumu likumību un pareizību. a) Vadības atbildība saistībā ar Kopuzņēmuma gada pārskatiem ietver tādas iekšējās kontroles sistēmas izveidi, ieviešanu un uzturēšanu, kas ļauj sagatavot un patiesi izklāstīt finanšu pārskatus, kuros krāpšanas vai kļūdas dēļ nav sniegtas būtiski nepareizas ziņas; izraudzīties un izmantot piemērotas grāmatvedības metodes, pamatojoties uz grāmatvedības noteikumiem, ko pieņēmis Komisijas grāmatvedis (11), un veikt konkrētajiem apstākļiem atbilstošas grāmatvedības aplēses. Direktors apstiprina Kopuzņēmuma gada pārskatus pēc tam, kad Kopuzņēmuma grāmatvedis tos ir sagatavojis, izmantojot visu pieejamo informāciju, un tiem pievienojis paskaidrojumu, kurā cita starpā ir apliecinājis pamatotu pārliecību, ka pārskati visos būtiskajos aspektos sniedz skaidru un patiesu priekšstatu par kopuzņēmuma finanšu stāvokli. b) Vadības atbildība saistībā ar pakārtoto darījumu likumību un pareizību un atbilstību pareizas finanšu pārvaldības principam nozīmē izveidot, ieviest un uzturēt efektīvu un lietderīgu iekšējās kontroles sistēmu, ietverot pienācīgu pārraudzību un piemērotus pasākumus pārkāpumu un krāpšanas novēršanai, kā arī, ja vajadzīgs, tiesvedību nepareizi izmaksāto vai izlietoto līdzekļu atgūšanai. Revidenta atbildība 9. Palātas pienākums ir, pamatojoties uz savu revīziju, Eiropas Parlamentam un Padomei (12) sagatavot deklarāciju par gada pārskatu ticamību un tiem pakārtoto darījumu likumību un pareizību. Palāta veic revīziju saskaņā ar Starptautiskās Grāmatvežu federācijas (IFAC) starptautiskajiem revīzijas standartiem un ētikas kodeksiem un INTOSAI starptautiskajiem augstāko revīzijas iestāžu standartiem. Šie standarti uzliek Palātai pienākumu plānot un veikt revīziju tā, lai gūtu pamatotu pārliecību, ka kopuzņēmuma gada pārskatos nav sniegtas būtiski nepareizas ziņas un ka tiem pakārtotie darījumi ir likumīgi un pareizi. 10. Revīzija ietver procedūras, ar kurām iegūst revīzijas pierādījumus par pārskatos minētajām summām un sniegto informāciju un par tiem pakārtoto darījumu likumību un pareizību. Izraudzītās procedūras ir atkarīgas no revidenta profesionālā sprieduma, kurš balstās uz novērtējumu par risku, ka krāpšanas vai kļūdas dēļ pārskatos ir sniegtas būtiski nepareizas ziņas vai ka saistībā ar pakārtotajiem darījumiem ir būtiski pārkāpts Eiropas Savienības juridiskais regulējums. Novērtējot minēto risku, revidents ņem vērā iekšējās kontroles mehānismus, kuri attiecas uz pārskatu sagatavošanu un patiesu izklāstu, kā arī pārraudzības un kontroles sistēmas, kas ieviestas pakārtoto darījumu likumības un pareizības nodrošināšanai, un pēc tam izstrādā konkrētajiem apstākļiem atbilstošas revīzijas procedūras. Revīzijā novērtē arī izmantoto grāmatvedības metožu piemērotību un aplēšu pamatotību, kā arī pārskatu vispārējo izklāstu. 11. Palāta uzskata, ka iegūtie revīzijas pierādījumi ir pietiekami un atbilstoši, lai pamatotu tās ticamības deklarāciju. Atzinums par pārskatu ticamību 12. Palāta uzskata, ka Kopuzņēmuma gada pārskati visos būtiskajos aspektos patiesi atspoguļo Kopuzņēmuma finanšu stāvokli 2015. gada 31. decembrī, kā arī darbības rezultātus un naudas plūsmas minētajā datumā noslēgtajā gadā, kā to nosaka Kopuzņēmuma finanšu noteikumi un Komisijas grāmatveža pieņemtie grāmatvedības noteikumi. Atzinums par pārskatiem pakārtoto darījumu likumību un pareizību 13. Palāta uzskata, ka 2015. gada 31. decembrī slēgtā gada pārskatiem pakārtotie darījumi visos būtiskajos aspektos ir likumīgi un pareizi.

14. Turpmākie komentāri nav pretrunā Palātas sniegtajiem atzinumiem.

KOMENTĀRI PAR BUDŽETA UN FINANŠU PĀRVALDĪBU

Pārskatu izklāsts

15. Kopuzņēmuma IMI sagatavotajos galīgajos gada pārskatos nav iekļauts ne budžeta izlietojuma pārskats, ne arī tā saskaņošanas tabula ar pārskatu par saimnieciskās darbības rezultātu. Tomēr abi ir publicēti Kopuzņēmuma 2015. gada pārskatā par budžeta un finanšu pārvaldību, kaut arī informācijas līmenis atšķiras no vairākuma citu kopuzņēmumu sniegtās informācijas, un tas liecina, ka Komisijai ir nepieciešams izstrādāt skaidras vadlīnijas par to, kā kopuzņēmumiem ir jāziņo par budžetu.

2015. gada budžeta izpilde

16. Galīgajā 2015. gada budžetā, kurš bija pieejams izpildei, bija 315,3 miljoni EUR saistību apropriācijās un 195,4 miljoni EUR maksājumu apropriācijās. Saistību un maksājumu apropriāciju izlietojums attiecīgi bija 91 % un 73 %. Iemesls tam, ka maksājumu apropriāciju izlietojums ir mazāks par plānoto, galvenokārt ir kavējumi sarunu procedūrās saistībā ar dažiem pamatprogrammas “Apvārsnis 2020” projektiem, par kuriem priekšfinansējuma maksājumus veica 2016. gada sākumā (13).

17. No kopējām 2015. gadā uzņemtajām pamatdarbības saistībām (420,3 miljoni EUR) 50,2 % bija individuālās saistības, kas balstījās uz pabeigtām dotāciju un līgumu piešķiršanas procedūrām. Pārējie 49,8 % bija vispārējās saistības, par kurām piešķiršanas procedūra nebija pabeigta. Individuālo saistību līmenis 2015. gadā ir skaidrojams ar kavējumiem sarunu procedūrās, kuras attiecās uz pamatprogrammas “Apvārsnis 2020” 2015. gada projektu priekšlikumu konkursiem.

Kopuzņēmuma IMI daudzgadu budžeta izpilde saskaņā ar Septīto pamatprogrammu

18. No miljarda EUR, kas bija atvēlēts kopuzņēmuma IMI pamatdarbībām un administratīvajām darbībām, kuras bija jāfinansē Eiropas Savienībai saskaņā ar Septīto pamatprogrammu, līdz 2015. gada beigām Kopuzņēmums bija uzņēmis saistības par 966 miljoniem EUR un veicis maksājumus 538,1 miljona EUR apmērā (55,7 % no pamatdarbības saistībām). Augstais neizpildīto ar pamatdarbībām saistīto maksājumu līmenis 427,9 miljonu EUR apmērā (44,3 %) skaidrojams galvenokārt ar to, ka pirmajos gados Kopuzņēmums sāka darbību lēni un novēloti, un šos līdzekļus izmantos, lai turpmākajos gados segtu maksājumus par parakstītajiem dotāciju nolīgumiem, kuri ir spēkā līdz 2021. gada beigām. ES naudas ieguldījums Kopuzņēmuma administratīvajām izmaksām bija 27,2 miljoni EUR.

19. No vienu miljardu EUR lielā citu locekļu ieguldījuma natūrā un naudā līdz 2015. gada 31. decembrim kopuzņēmumam IMI bija paziņots par 503,1 miljona EUR lielu ieguldījumu natūrā pamatdarbībām, un Valde apstiprināja 321,8 miljonus EUR jeb 63,9 % no šīs summas. Citu locekļu naudas ieguldījumi kopuzņēmuma administratīvajām izmaksām bija 14,2 miljoni EUR.

Kopuzņēmuma IMI daudzgadu budžeta izpilde saskaņā ar pamatprogrammu “Apvārsnis 2020”

20. No kopējā piešķīruma 1 638 miljonu EUR apmērā pamatdarbībām un administratīvajām darbībām, kas bija jāfinansē Eiropas Savienībai saskaņā ar pamatprogrammu “Apvārsnis 2020”, līdz 2015. gada beigām Kopuzņēmums bija uzņēmis pamatdarbības saistības par 351,7 miljoniem EUR un veicis maksājumus 45,9 miljonu EUR apmērā (13 % no pamatdarbības saistībām). Maksājumu zemais līmenis ir saistīts galvenokārt ar kavējumiem sarunu procedūrās par dažiem “Apvāršņa 2020” nolīgumiem ar nozares partneriem. ES naudas ieguldījums Kopuzņēmuma administratīvajām izmaksām bija 1,2 miljoni EUR.

21. No 1 638 miljonu EUR lielā citu locekļu ieguldījuma natūrā un naudā līdz 2015. gada 31. decembrim kopuzņēmumam IMI bija paziņots par ieguldījumu 68,6 miljonu EUR apmērā. Citu locekļu naudas ieguldījumi kopuzņēmuma administratīvajām izmaksām bija 2,8 miljoni EUR.

CITI JAUTĀJUMI

Galvenie kontroles mehānismi un pārraudzības sistēmas

22. Kopuzņēmums IMI ir ieviesis ex ante kontroles procedūras, pamatojoties uz finanšu un pamatdarbības dokumentārajām pārbaudēm, un veic dotāciju saņēmēju ex post revīzijas. Šīs pārbaudes ir galvenie līdzekļi, ar kuriem var novērtēt, cik pareizi un likumīgi ir pakārtotie darījumi, tostarp Kopuzņēmuma locekļu, kuri nav ES, iemaksas naudā un natūrā. Atlikušo kļūdu īpatsvars ex post revīzijās, par kurām kopuzņēmums IMI ir ziņojis 2015. gada pārskatā, bija 1,5 % (14).

Krāpšanas apkarošanas stratēģija

23. Kopuzņēmuma Finanšu noteikumu 12. pantā ir paredzēts, ka Kopuzņēmuma budžets izpildāms, piemērojot efektīvu un lietderīgu iekšējo kontroli, tostarp krāpšanas un pārkāpumu novēršanu, atklāšanu, labošanu un pēcpārbaudi.

24. Pēc tam, kad Komisija 2011. gada jūnijā pieņēma krāpšanas apkarošanas stratēģiju, pirmo kopējo krāpšanas apkarošanas stratēģiju pētniecības jomā pieņēma 2012. gada jūlijā un atjaunināja 2015. gada martā, lai ņemtu vērā izmaiņas, kas ieviestas saistībā ar pamatprogrammu “Apvārsnis 2020” (15). Krāpšanas apkarošanas stratēģija pētniecības jomā ietver rīcības plānu, kas jāīsteno pētniecības kopuzņēmumiem.

25. Kopuzņēmumā IMI jau ir ieviestas iekšējās kontroles procedūras, kuru uzdevums ir sniegt pamatotu pārliecību par krāpšanas un pārkāpumu atklāšanu (maksājumu ex ante pārbaudes, interešu konflikta politika, dotāciju saņēmēju ex post revīzijas). Kopuzņēmums īsteno rīcības plānā noteiktos pasākumus, piemēram, tas izmanto Komisijas datubāzes, lai identificētu izslēgtās organizācijas vai potenciālus dubulta finansējuma gadījumus (16), atbilstoši saskaņotam laika grafikam.

Komisijas Iekšējās revīzijas dienests (IRD)

26. Iekšējās revīzijas dienests 2015. gada februārī pabeidza revīziju, kas attiecās uz kopuzņēmuma IMI2 dotāciju pārvaldības ex ante pārbaudēm. Tas ieteica uzlabot Kopuzņēmuma ex ante pārbaužu efektivitāti un šim nolūkam izmantot vairāk uz risku balstītu un līdzsvarotu pieeju un pastiprināt kontroles procedūras, ko piemēro revīzijas apliecinājumiem saistībā ar finanšu pārskatiem (17). Kopuzņēmums IMI2 īsteno IRD sniegtos revīzijas ieteikumus un ņem vērā arī Palātas apsvērumus par šiem jautājumiem.

IEPRIEKŠĒJO APSVĒRUMU PĒCPĀRBAUDE

Uzraudzība un ziņošana par projektu pētījumu rezultātiem

27. Saskaņā ar programmas “Apvārsnis 2020”noteikumiem (18) kopuzņēmums IMI2 savā gada darbības pārskatā ir darījis zināmus konkrētus rādītājus, kas attiecas uz pētījumu rezultātiem (rezultātu rādītāji un rādītāji transversālo jautājumu uzraudzībai) (19).

Interešu konflikti

28. Komisija 2015. gada jūlijā izdeva kopuzņēmumiem adresētas pamatnostādnes par noteikumiem attiecībā uz interešu konfliktiem, tostarp vienotu paraugu deklarācijai par interešu konflikta neesamību, kas Kopuzņēmumam ir jāiekļauj savās procedūrās.

Šo ziņojumu 2016. gada 18. oktobra sēdē Luksemburgā pieņēma IV apakšpalāta, kuru vada Revīzijas palātas loceklis Baudilio TOMÉ MUGURUZA. Revīzijas palātas vārdā – priekšsēdētājs Klaus-Heiner LEHNE

(1) Padomes 2007. gada 20. decembra Regula (EK) Nr. 73/2008, ar ko izveido Kopuzņēmumu novatorisku zāļu jomā uzsāktās ierosmes īstenošanai (OV L 30, 4.2.2008., 38. lpp.).

(2) Padomes 2014. gada 6. maija Regula (ES) Nr. 557/2014, ar ko izveido kopuzņēmumu “2. ierosme inovatīvu zāļu jomā” (OV L 169, 7.6.2014., 54. lpp.).

(3) Šajā ziņojumā lietots nosaukums “kopuzņēmums IMI”, ja vien nav skaidri jānošķir abas programmas.

(4) Eiropas Parlamenta un Padomes 2013. gada 11. decembra Regula (ES) Nr. 1291/2013, ar ko izveido Pētniecības un inovācijas pamatprogrammu “Apvārsnis 2020” (2014.–2020. gads) un atceļ Lēmumu Nr. 1982/2006/EK (OV L 347, 20.12.2013., 104. lpp.).

(5) Eiropas Parlamenta un Padomes Lēmums Nr. 1982/2006/EK (OV L 412, 30.12.2006., 1. lpp.).

(6) Kopuzņēmuma kompetence, darbības un pieejamie resursi ir apkopoti pielikumā, kas pievienots šim ziņojumam informācijai.

(7) Administratīvās izmaksas finansē Kopuzņēmuma locekļi. Kopuzņēmuma darbībām saskaņā ar Septīto pamatprogrammu visu Kopuzņēmuma dibinātāju ieguldījums ir līdzvērtīgs, un katra locekļa ieguldījums nepārsniedz 4 % no ES kopējā finansiālā ieguldījuma Kopuzņēmumā IMI. Ikviena cita locekļa ieguldījums ir proporcionāls tā kopējam ieguldījumam pētniecības darbībās.

(8) Finanšu pārskatos ietilpst bilance, pārskats par finanšu rezultātiem, naudas plūsmas tabula, pārskats par neto aktīvu pārmaiņām un kopsavilkums par svarīgākajām grāmatvedības metodēm un citi paskaidrojumi.

(9) Tajos ietilpst ziņojumi par budžeta izpildi un kopsavilkums par budžeta principiem un citi paskaidrojumi.

(10) OV L 38, 7.2.2014., 2. lpp.

(11) Komisijas grāmatveža pieņemtie grāmatvedības noteikumi balstās uz Starptautiskās Grāmatvežu federācijas pieņemtajiem starptautiskajiem publiskā sektora grāmatvedības standartiem (IPSAS) vai, ja nepieciešams, uz Starptautisko grāmatvedības standartu padomes izdotajiem starptautiskajiem grāmatvedības standartiem (IAS)/starptautiskajiem finanšu pārskatu sagatavošanas standartiem (IFRS).

(12) Deleģētā regula (ES) Nr. 110/2014, 47. pants.

(13) Sk. 2015. gada budžeta un finanšu pārskata pielikumu, 11. lpp.

(14) Lai iepazītos ar izsmeļošu aprakstu par ex post revīzijas metodoloģiju, kā arī lai iegūtu informāciju par veikto ex post revīziju skaitu un aptvertajām summām, sk. kopuzņēmuma IMI 2015. gada pārskatu, 107.–110. lpp. 2015. gada laikā veiktās ex post revīzijas attiecās uz projektiem, kurus kopuzņēmums finansējis saskaņā ar Septīto pamatprogrammu. Revīzijas pieeja pamatprogrammas “Apvārsnis 2020” projektiem ir izklāstīta Pētniecības jomas kopējā šīs pamatprogrammas ex post revīzijas stratēģijā. To projektu ex post revīzija, kuri finansēti no pamatprogrammas “Apvārsnis 2020”, sāksies 2016. gadā.

(15) Piemēram, tika izveidots Kopējā atbalsta dienests, kurā ir centralizēts revīzijas dienests un saskaņoti uzņēmējdarbības procesi ES pētniecības struktūrām.

(16) Šīs darbības ietver arī tādu finansējuma avotu novērtēšanu, kuri atrodas ārpus ES, lai novērstu dubultu finansējumu.

(17) Kopuzņēmuma IMI dotāciju nolīguma paraugā (II pielikums, 2. iedaļa “Ziņošana un maksājumi”, 7. lpp.) ir norādīts: “(..) 4. Ikviens dalībnieks iesniedz revīzijas apliecinājumu saistībā ar finanšu pārskatiem, ja izmaksu deklarācijā norādītā summa ir 375 000 EUR vai lielāka, ieskaitot iepriekšējās izmaksu deklarācijas, par kurām nebija iesniegts šāds revīzijas apliecinājums, un vienmēr – projekta beigās par jebkuru summu, kas iepriekš nav saņēmusi apliecinājumu.”

(18) Regula (ES) Nr. 1291/2013, 31. pants.

(19) Sk. kopuzņēmuma IMI 2015. gada darbības pārskata 5., 6. un 7. pielikumu, 118.–132. lpp.

PIELIKUMS Kopuzņēmums novatorisku zāļu jomā uzsāktās ierosmes īstenošanai (Brisele) Kompetence un darbības Savienības kompetence saskaņā ar Līgumu Izvilkumi no Līguma par Eiropas Savienības darbību 187. un 188. panta Savienība var izveidot kopuzņēmumus vai kādas citas struktūras, kas vajadzīgas, lai efektīvi īstenotu Savienības pētniecības, tehnoloģijas attīstības un demonstrācijas programmas. Padome pēc Komisijas priekšlikuma un pēc apspriešanās ar Eiropas Parlamentu un Ekonomikas un sociālo lietu komiteju pieņem 187. pantā minētos noteikumus. Eiropas Parlaments un Padome saskaņā ar parasto likumdošanas procedūru un pēc apspriešanās ar Ekonomikas un sociālo lietu komiteju pieņem noteikumus, kas minēti 183., 184. un 185. pantā. Lai pieņemtu papildprogrammas, vajadzīga attiecīgo dalībvalstu vienošanās. Kopuzņēmuma kompetence Padomes 2014. gada 6. maija Regula (ES) Nr. 557/2014, ar ko izveido kopuzņēmumu “2. ierosme inovatīvu zāļu jomā” (OV L 169, 7.6.2014., 54. lpp.). Mērķi Saskaņā ar Padomes Regulas (ES) Nr. 557/2014 2. pantu kopuzņēmuma IMI2 mērķi ir šādi: a) saskaņā ar Regulas (ES) Nr. 1291/2013 25. pantu atbalstīt tādu pirmskonkurences pētniecības un inovācijas pasākumu izstrādi un īstenošanu, kuriem ir stratēģiski svarīga nozīme Savienības konkurētspējā un rūpnieciskajā līderībā, vai risināt īpašas sabiedrības problēmas, jo īpaši – kā aprakstīts Lēmuma 2013/743/ES I pielikuma II un III daļā, un jo īpaši centienus uzlabot Eiropas pilsoņu veselību un labklājību; b) palīdzēt sasniegt kopīgo tehnoloģiju ierosmes inovatīvu zāļu jomā mērķus, jo īpaši: i) uzlabot panākumu rādītājus Pasaules Veselības organizācijas noteikto prioritāro zāļu klīniskajos pētījumos; ii) ja iespējams, saīsināt laikposmu līdz klīniskās koncepcijas pierādīšanai zāļu izstrādē, piemēram, attiecībā uz vēzi, imunoloģiskām, elpceļu, neiroloģiskām un neirodeģeneratīvām slimībām; iii) izstrādāt jaunas terapijas slimībām, attiecībā uz kurām pastāv būtiskas neizpildītas vajadzības, piemēram, Alcheimera slimību, un ierobežoti tirgus stimuli, piemēram, rezistence pret antimikrobiālajiem līdzekļiem; iv) izstrādāt diagnostikas un ārstēšanas bioloģiskos marķierus slimībām, kas nepārprotami ir saistītas ar klīnisko nozīmīgumu un ko apstiprinājušas regulējošās iestādes; v) mazināt vakcīnu kandidātu neefektivitātes rādītājus III posma klīniskajos pētījumos, ieviešot jaunus bioloģiskos marķierus sākotnējām iedarbīguma un drošuma pārbaudēm; vi) uzlabot pašreizējo zāļu izstrādes procesu, sniedzot atbalstu tādu rīku, standartu un pieeju izstrādei, kas ļauj novērtēt reglamentētu veselības produktu iedarbīgumu, drošumu un kvalitāti. Pārvaldība Kopuzņēmuma IMI2 pārvaldības struktūras ir i) Valde, ii) izpilddirektors, iii) Zinātniskā komiteja, iv) Dalībvalstu pārstāvju grupa un v) Ieinteresēto pušu forums. Valde var izveidot citas padomdevējas grupas. Valdē ietilpst 10 locekļi, kas vienlīdzīgi pārstāv abus Kopuzņēmuma locekļus, proti, Eiropas Savienību (ko pārstāv Eiropas Komisija) un Eiropas Farmācijas uzņēmumu un apvienību federāciju (EFPIA). Valde uzņemas vispārēju atbildību par kopuzņēmuma IMI2 stratēģisko virzību un darbībām un uzrauga tā pasākumu īstenošanu. Izpilddirektors ir galvenā izpildpersona, kas atbild par kopuzņēmuma IMI2 pārvaldību ikdienā saskaņā ar valdes lēmumiem; viņu atbalsta programmu birojs. Izpilddirektors ir kopuzņēmuma IMI2 juridiskais pārstāvis un izpilda Kopuzņēmuma budžetu. Zinātniskā komiteja, valstu pārstāvju grupa un ieinteresēto personu forums ir kopuzņēmuma IMI2 padomdevējas struktūras. Valdes izveidotās stratēģiskās vadības grupas nodrošina kopuzņēmuma IMI2 darba koordināciju dažās stratēģiskās jomās un strādā pie tā, lai jaunu tēmu izstrāde priekšlikumu konkursiem būtu pārredzamāka un lietderīgāka. Kopuzņēmumam pieejamie resursi 2015. gadā Budžets 315 255 931 EUR saistībām 195 397 810 EUR maksājumiem Šajās summās ietilpst apropriācijas, kas pārnestas no 2014. gada, bet nav iekļautas summas, kas atgūtas gada laikā. Darbinieku skaits 2015. gada 31. decembrī 2015. gada štatu sarakstā bija paredzētas 35 vietas pagaidu darbiniekiem un 9 vietas līgumdarbiniekiem. Kopuzņēmumā strādāja 31 pagaidu darbinieks un 4 līgumdarbinieki. 80 % no šiem resursiem ir tieši piešķirti pamatdarbību atbalstam. Darbības un pakalpojumi 2015. gadā Kopuzņēmuma IMI2 2015. gada darbības pārskats būs pieejams tiešsaistē vietnē www.imi.europa.eu. Avots: kopuzņēmuma IMI2 sniegtā informācija.